Lier

Lier er en kommune i landskapet Buskerud i Viken fylke. Den grenser i nord til Modum og Hole, i øst til Bærum og Asker, i sør og vest til Drammen og Øvre Eiker.

Noen kjenner Lier som jordbærbygda, mens andre tenker på epler og grønnsaker. Videre gir landskapet gode turmuligheter både sommer og vinterstid. Lier har fått tilnavnet «Den grønne lungen mellom Oslo og Drammen».

Geografi
De fleste innbyggerne bor på stedene Lierskogen (ca. 2300 innbyggere, inkludert i tettstedet Oslo ifølge Statistisk sentralbyrå); Lierbyen, Nøste, Jensvoll, Lierstranda og Gullaug (alle fem inkludert i Tettstedet Drammen ifølge SSB, til sammen ca. 12.000 innbyggere); Tranby (ca. 6.500 innbyggere); Sylling (ca. 600 innbyggere); Oddevall/Sjåstad (550 innbyggere); Askgrenda (430 innbyggere); eller Fagerliåsen/Poverudbyen (380 innbyggere). Andre steder / bygder er Reistad, Meren, og Egge.

Lier råder over cirka en tredjedel av Finnemarka, et skogsområde vest i kommunen med gode tur-, fiske- og bademuligheter. Størstedelen av den resterende marken befinner seg i de nordlige nabokommunene Øvre Eiker og Modum, men også Drammen og Nedre Eiker har mindre deler innenfor sine grenser. Øst i Lier ligger Liers del av Vestmarka, som Lier deler med Asker og Bærum.

En fjordarm av en av Norges største innsjøer, Tyrifjorden, heter Holsfjorden som ligger i kommunen. Dette er drikkevannskilde for Asker og Bærum. Den har sitt innerste punkt i Svangstrand like nedenfor Sylling. Det finnes også nevneverdige tjern som Nykjua, Garsjø, Asdøltjern og Damtjern.

Natur

Verneområder 
Verneområder i Lier kommune (alfabetisk):

 Asdøljuvet naturreservat, opprettet 7. desember 2001, 391 da
 Finnemarka naturreservat, opprettet 9. juli 1993, 19 668 da
 Gjellebekkmyrene naturreservat, opprettet 30. juni 1978, 458 da
 Høgåsen naturreservat, opprettet 21. juni 1996, 87 da
 Hørtekollen naturminne, opprettet 16. november 1984, 5 da
 Linnesstranda naturreservat, opprettet 14. desember 2007, 598 da
 Røine skog naturminne, opprettet 18. mai 1962, punktobjekt
 Søndre Hørtekollen naturreservat, opprettet 18. april 1986, 104 da
 Tranby landskapsvernområde, opprettet 30. juni 1978, 443 da
 Tronstad naturreservat, opprettet 18. april 1986, 105 da
 Tverrbergkastet naturreservat, opprettet 9. juli 1993, 782 da

Fritidsområder

Svangstrand 
Strandområdet Svangstrand ligger en kort gåtur ned fra Sylling sentrum, og er det innerste punktet i  Holsfjorden. For folk fra Syllingområdet representerer den hovedbadeplassen, og har en sandvolleyballbane.

Fra stranden har en utsikt over Holsfjorden mot nord, og de tre øyene et stykke ut i fjorden. På sidene av fjorden, spesielt østsiden rager fjellene. På vestsiden er det en mer moderat stigning, men det er ikke å regne som lavland. Selv sørover mot Sylling er det krass oppoverbakke – Svangstrandbakken.

Tidligere lå det en kai for dampbåten D/S Ringerike som fraktet turister til Sundvolden.

Landbruk og industri
Lier har et stort mangfold av landbruk, med hovedvekt på frukt og grønnsaksdyrking. Epler og jordbær er særlig dominerende. Landbruket har gitt grunnlag for stor arbeidsimport i sommerhalvåret. Videre holder også flere solide bedrifter til i Lier: Aker Solutions AS, Kiwi Minipris AS, Protan AS, Mester Grønn AS, ASKO Drammen, Scanox AS, Star Maling, Jacobsen Elektro, Tomra Systems ASA og Liergrønt.

Handel
Lier er representert med de fleste handelskategorier. Liertoppen kjøesenter er et storsenter i Citycons kjøpesenterportefølje langs E18 mellom Asker og Drammen. De består i 2022 av over 80 butikker, servicetilbud og flere serveringssteder, samt 1200 gratis parkeringsplasser. Her ligger også en av Europas største Tesla-ladestasjoner. Øst for Liertoppen ligger det store tyske byggevarehuset Bauhaus. I Lier er det også døgnåpne bensinstsasjoner på Kjellstad. På Lierstranda er det flere andre byggevarekjeder, deriblant Maxbo og Byggmakker. Her er det også større spesialutsalg for maling og fliser. Den tyske matkjeden Lidl etablerte en av sine første butikker i landet på Lierstranda. Utover dette er det lokalisert matforretninger i tilknytning til alle de større stedene i kommunene. I nedre Lier har er det også flere bilforhandlere på grunn av nærheten til Drammen Havn.

Kulturarrangementer

Lierdagene har siden 1987 blitt arrangert annen hvert år og er den største og mest omfattende festivalen i Lier. Festivalen arrangereas i regi av kommunen gjennom et samarbeid med lokale foreninger og bedrifter. En feiring av Lierbygdas folkelige og varierte kultur og samfunnsliv, hvor mange forskjellige virksomheter deltar med markedsboder, underholdning og diverse aktiviter.

Familiearrangementet Eplefestivalen er et årlig arrangement og ble fra 1991 til 2011 holdt ved Lier videregående skole og St. Hallvard videregående skole i regi av Landbrukets Fagsenter Østlandet, Frukt- og Bærring. I 2012 overtok Stiftelsen Lier Bygdetun ansvaret som arrangør i tett samarbeid med Lier kommune, kultur og fritid og med bistand fra fruktdyrkere og andre frivillige. 

På Gilhusodden i Lier holdes annenhvert år, for første gang i 2000, et utespill «Hallvards valg» om legenden om St. Hallvard.

Idrett i Lier
Det finnes mange idrettslag og foreninger i Lier som driver med en rekke forskjellige øvelser. Håndballklubben Reistad IL og St. Hallvard Håndballklubb (SHK) holder til i Reistad Arena på Stoppen. Opprinnelig drev klubben med flere idretter som håndball, fotball, friidrett og skihopp. I de senere årene har klubben hovedsakelig konsentrert seg om håndball og har ca. 300 medlemmer pr 2010. Bygda har også mange fotballag som fungerer som breddeidrettsklubber for barn i alle aldre og voksne i Old Boys og Veteran-klassen, skytterlag, volleyball, innebandy, etc.

En årlig begivenhet (siden 2003) av sportslig natur er sykkelrittet Lier Rundt. På Linnesvollen arrangeres hver vår/sommer internasjonalt stevne i sprangridning .

Idrettslag i Lier
 Sparta/Bragerøen
 Lier Idrettslag
 Liungen Idrettsforening
 Stoppen Sportsklubb
 Reistad Idrettslag
 Sjåstad Vestre Lier Idrettslag
 Sylling Idrettsforening
 NMK Lier
 Lier Volleyballklubb
 Lier Skytterlag
 Tranby Turn
 St. Hallvard Håndballklubb
 Drammen og Omegn Rideklubb
 Sylling Rideklubb

Severdigheter
Bygdeborgen – Forskansning fra jernalderen beliggende på Fosskollen.
Gjellebekk Skanse – Forsvarsverk fra et slag i 1716 under den store nordiske krig. Like i nærheten av marmorgruvene og obelisken.
Marmorgruvene – Nedlagt marmorbrudd som leverte marmor til Marmorkirken i København. I nærheten er det også en obelisk reist til ære for kong Fredrik Vs besøk i 1749.
Koppergruvene – Nedagte koppergruver på Gjellebekk, mellom Tranby og Liertoppen. Flere av grottene er rasfarlige, og det er stor fare med å bevege seg inn i disse.
St. Hallvards Minne – Minnested for Oslos skytshelgen, som fødtes, levde og døde i kommunen.
Gilhusodden – Populært friluftsområde, hvor man finner en rekke sjeldne fuglearter.
Linnesstranda naturreservat grensende til Drammensfjorden og Gilhusodden. Mange fulgearter. Tårn for observasjon.
Sylling kirke – Det siste hvilested for ti britiske flyvere fra andre verdenskrig.
Asdøljuvet – Storslått juv som er gravd ut av Asdøla. Populær tur-rute.
Nedlagte jernbanestrekninger. Lierbanen Fra Sylling til Lierbyen og Drammenbanen fra Brakerøya, Lierbyen(Reistad) til Spikkestad. Opparbeidet som sykkel- og tursti. Drammenbanen har skinner fra Gullaugkleiva til Spikkestad
Kraftkollen – Oslos vestmarks høyeste punkt. Utsikt over Lier, Drammen og Oslofjorden. Hver jul tennes det juletrelys på en gran nær toppen, og denne er synlig fra utsiktsområdet.
Lyngåsbanen – Rallybane som tidligere hadde EM-runder i rallycross.
Lier sykehus – De nedlagte byggene av Lier sykehus har blitt et populært sted for Norske og utenlandske fotografer. Et amerikansk reisemagasin anbefaler det avstengte mentalhospitalet som reisemål for spenningsnarkomane, og kaller det et av "verdens nifseste forlatte steder".

Politikk

Kommunestyrevalget 2019

Kommunestyrevalget 2015

Kjente liunger

Hans Christian Heg (1829 -1863), norsk-amerikansk offiser som kjempet under den amerikanske borgerkrigen
Thorleif Haug (1894-1934), skiløper.
Johan Brun (1922-2021), fotograf, bosatt i Lier fra 1963, opprinnelig fra Uvdal
Per Martin Ølberg (1933-2004), ambassadør 
Gert Nygaardshaug (1946-), forfatter, bosatt i Lier, opprinnelig fra Tynset
Sten Stensen (1947-), skøyteløper.
Martin Kolberg (1949-), stortingsrepresentant (Ap) 2009-2021
Thorbjørn Jagland (1950-), statsminister (Ap) 1996-1997, stortingspresident 2005-2009
Karin Fossum (1954-), forfatter, bosatt i Lier, opprinnelig fra Sandefjord
Per Bergerud (1956-), skihopper
Kadafi Zaman (1973-), journalist (TV 2)
Gunhild Dahlberg (1975-), journalist (TV 2)
Mads Hansen (1984-), fotballspiller
Aryan Tari (1999-), stormester i sjakk

 Se Wollebæk (slekt) for diplomaten Johan Wollebæk og hans brødre Fin og Alf.

Vennskapsbyer
 Kumo 
 Mariagerfjord 
 Falköping 

Mellom disse byene arrangerer Foreningen Norden ungdomsutveksling hver sommer.

Referanser

Eksterne lenker
 
 Kommunefakta Lier - Statistisk sentralbyrå
 
 Lieropplevelser.no – nettside driftet av Lier kommune med oversikt over hva som skjer innen handel, kultur og fritid
  Nettavisen Liernett – arkivert nettside fra den tidligere nettavisen Liernett

Lokalhistoriske lenker
  Digital bygdebok fra Lier  –  Bygdeleksikon fordelt i to seksjoner, bygdehistorie og gårdshistorie
  Historiske fotografier fra Lier i Nasjonalbibliotekets samlinger